Aardklop bied vanjaar weer hope vermaak vir boekwurms (7 – 11 Oktober) | Sunday Times Books LIVE
Aardklop bied vanjaar weer hope vermaak vir boekwurms (7 – 11 Oktober)
by helenep on Sep 5th, 2014 Tweet
Die Clover Aardklop kunstefees is al ‘n instelling in Suid-Afrika. Sedert 1998 stroom kunsliefhebbers van heinde en verre na Potchefstroom vir een van die land se grootste Afrikaanse kunsmakieties.
Die program sluit iets vir almal in, oud en jonk. Die deel waarna Books LIVE egter die meeste uitsien is die ATKV Boeke-oase, waar boekwurms bymekaar kom vir gratis boekgesprekke en geleenthede wat deur boeke geïnspireer is.
Vanjaar kan feesgangers verwag om onder meer die vogende skrywers in die oase raak te loop: Tom Lanoye, Ilse Salzwedel, Daniel Hugo, Simon Bruinders, Harry Kalmer, Kerneels Breytenbach, Chris Karsten, Danie Marais, Wilna Adriaanse, Marthie Maré, Tertius Kapp, Francois Smith en verskeie gunstelinge van die Kokkedoor-faam insluitend Errieda du Toit.
Marguerite Robinson het vroeër die jaar op Dagbreek gesels oor die algemene feesprogram. Kyk na die video te sien wat jy kan verwag:
2014 se feesleuse is, “Dis jou fees,” met Arrie, die fees se gelukbringer, wat jou nooi om jou avontuur daar te kom vind. Ons sien uit daarna om gehoor te gee en Aardklop te gaan eien!
Hier volg die volledige program vir die 2014 Aardklop ATKV Boeke-oase:
Teatergesprek 1: Poskantoor
Met Jaco Bouwer (regisseur), Braam du Toit (komponis) en lede van die geselskap
Clover Aardklop slaan ’n slag met die aanbieding van die eerste komiese Afrikaanse opera van die 21ste eeu. Dit speel af in ’n klein Karoo-dorpie en is in murg en been Suid-Afrikaans. Almiskie word opera beskou as ’n genre vir ’n uitgelese groep, maar Poskantoor sal beslis tot ’n wyer gehoor spreek.
ATKV Boeke-oase – 60 min. – Gratis.
Die Griekwastad-seun, Oscar Pistorius… soos bekendes in ons huise
Met Ilse Salzwedel, Charné Kemp en Kabous Meiring (gespreksleier)
Op Goeie Vrydag in 2012 word ’n familie koelbloedig op Griekwastad vermoor. Op Valentynsdag 2013 skiet ’n sportheld sy meisie. Twee aangrypende verhale begin. Die hofsaak van die sportster is wêreldwye nuus en word regstreeks uitgesaai. By tye is dit selfs vermaaklik soos die aanklaer Gerrie Nel en die advokaat vir die verdediging, Barry Roux, swaarde kruis. Die Griekwastad-hofsaak, met die minderjarige beskuldigde wie se gesig nooit gewys kon word nie, is ’n gans ander saak met beriggewing oor die seun wat skaars enige emosie wys. Hoe het Suid-Afrikaners die jaar ervaar? Hoekom wil ons so baie weet en weet ons nou al meer? Kom luister hoe Kemp en Salzwedel die onderskeie boeke Moord op Griekwastad en Van sprokie tot tragedie in die kollig aangepak het.
Wat verklap jou gesig van jou persoonlikheid?
Met Marthie Maré
Het jy geweet Helen Zille is hardkoppig? Jy knik instemmend en sê dat jy geweet het, maar nie voordat sy dit in die parlement gewys het nie. Maré sou lankal reeds die afleiding kon maak, want Helen het hoë wangbene. Oor Rian van Heerden sê sy: “Hy verwag die beste, volle samewerking en professionaliteit, niks halfhartig nie.” Kom vind uit wat fisionomie is en hoe dit gebeur het dat Maré een van Suid-Afrika se top-fisionome geword het. Wie weet… dalk vertel sy vir jou meer oor jou eie gesig.
ATKV Boeke-oase – 60 min. – Gratis
Dubbelspel, Stippellyn en Vermis op Allesverloren
Met Wilna Adriaanse, Erika Murray-Theron en Anchien Troskie
Dié drie gewilde en ervare skrywers, wat elkeen vanjaar nuwe boeke op die rak het, gesels met mekaar oor hul boeke en die lewe van ’n skrywer. Adriaanse se Dubbelspel is haar eerste spanningsverhaal, wat beloof om net so gewild te wees as haar liefdesverhale. Theron skryf oor menswees en ontnugtering in Stippellyn, haar jongste roman ná Tapisserie met klein diere wat in 2008 verskyn het. Troskie het lesers laat regop sit met Dis ek, Anna (onder haar skuilnaam Elbie Lötter) – daarna verskyn Die staat teen Anna Bruwer en Nooit is ’n lang, lang tyd onder haar eie naam.
Met Tom Lanoye en Daniel Hugo
Tom Lanoye is spesiaal in Suid-Afrika vir die debuut van die aanbieding van sy epiese drama Bloed & Rose: Die lied van Jeanne en Gilles (waarmee Hugo ook met die vertaling gehelp het) by Clover Aardklop. Hulle gesels oor vertaling in die algemeen, maar in die besonder oor Sprakeloos, Hugo se vertaling van Lanoye se outobiografiese roman, waarvoor Hugo vanjaar die Suid-Afrikaanse Akademieprys vir vertaalde werk gekry het.
Teatergesprek 2: Die seemeeu
Met Christiaan Olwagen (regisseur), Saartjie Botha (vertaler en verwerker) en lede van die geselskap (wat insluit Sandra Prinsloo, Marius Weyers, Gerben Kamper, Alyzzander Fourie en Rolanda Marais)
Botha se nuwe verwerking van een van die grootse tragikomiese dramas van Anton Tsjechof bewys hoe tydloos die temas is waarmee hy werk. Kom luister na hoe so ’n magistrale werk aangepak word en die belang daarvan om klassieke werke in Afrikaans op te voer.
Met Simon Bruinders
Dit is die jaar 1939 – ’n waterskeidingsjaar vir die Afrikaner. By George onder die Outeniquaberge kom ’n ongeletterde Abraham tot die besef van die belangrikheid van boekgelerentheid. Abraham droom van ’n familie met Stella, die jong onderwyseres… Simon Bruinders, bekende akteur van Broer Matie, Egoli en Swartwater, is nou ook skrywer. Hy gesels oor sy boek en sal ook daaruit voorlees.
ATKV Boeke-oase – 45 min. – Gratis.
Met Hans du Plessis en Kabous Meiring (gespreksleier)
Skrywer, navorser, akademikus en taalman Hans du Plessis beloof om die leser opnuut mee te sleur met sy jongste historiese roman, Inboekeling. Wie was hierdie mense? Die “inboekelinge”? Dié boek delf in die geskiedenis van trekleiers wat kinders van veediewe weggevoer en as slawe grootgemaak het.
Teatergesprek 3: Dogma
Met Christiaan Olwagen (skrywer en regisseur) en lede van die geselskap
Dogma is bekroon met ’n Kanna vir beste debuutproduksie asook beste produksie tydens Absa KKNK 2014. Olwagen werk hier met stofgegewe van sy eie lewe – ’n verhaal oor grootword in ’n huis met Dylan en dogma. Wat is deel van werklike ervaringe en wat word “by gelieg”.
Een teks, talle vorms: Hartland, Donkerland en Kruispad
Met Saartjie Botha en Kerneels Breytenbach
Ons is gewoond aan boeke wat draaiboeke word en mettertyd rolprente, maar draaiboeke en toneeltekste wat boeke word? Riana Barnard van Tafelberg het op ’n dag besluit as die televisiereeks Hartland so gewild is onder kykers, hoekom nie die storie in boekvorm vertel nie. Deon Opperman, wat die draaiboek saam met Saartjie Botha geskryf het, het nie oortuiging nodig gehad nie en vir Breytenbach was dit ’n lekker uitdaging. Dít was maar net die begin. Kom luister na die wisselwerking tussen hierdie twee interessante skrywers, noudat daar reeds drie televisiereekse was, waaronder Donkerland. Die derde boek in die trilogie, Kruispad, word eersdaags uitgegee.
Met Francois Smith, Loftus Marais, Tertius Kapp en Fransjohan Pretorius
Kamphoer is die ware verhaal van ’n vrou wat gedurende die Anglo-Boereoorlog wreedaardig verkrag en vir die aasvoëls gegooi is. Met die hulp van ’n reeks weldoeners ontsnap sy aan die kloue van die dood en wy uiteindelik haar lewe aan die genesing van presies die soort trauma waaraan sy onderworpe was. En in die proses kom sy weer haar verkragters teë… Dié sielkundige riller word allerweë deur resensente geloof.
’n Duisend stories oor Johannesburg
Met Harry Kalmer en Loftus Marais (gespreksleier)
Kalmer is ’n Johannesburger in murg en been en met dié stadsroman bring hy hulde aan die stad en sy mense – uitgewekenes, terugkerendes en dié wat nog altyd daar gebly het, hul wel en wee deur die twintigste eeu en die plekke waar Suid-Afrika hulle in hul lewens laat beland het. Soos wat die geval met ’n 1001 Arabiese nagte is, kan gedeeltes van ’n Duisend stories oor Johannesburg byna in enige volgorde gelees word!
Met Danie Marais, Loftus Marais, Melt Myburgh, Dominique Botha, Daniel Hugo en Tertius Kapp
Daar word maklik gekla dat dit sleg gaan met die digkuns. Dié retoriek verloor gou trefkrag as jy by Hardop na gatskop-digters kom luister. Dié ouens se bundels verkoop goed en hul voorlesings is uiters gewild. Kom drink ’n glas wyn en luister hoe die digters met woorde toor – hardop.
Vrydag 10 Oktober
Teatergesprek 4: Bloed en rose: Die lied van Jeanne en Gilles
Met Marthinus Basson (regisseur) en die geselskap (Nicola Hanekom, André Roothman, Anna-Mart van der Merwe, Antoinette Kellermann, Dawid Minnaar, Wessel Pretorius en Stian Bam)
Die vertaling van die epiese drama van die Belgiese skrywer Tom Lanoye debuteer vanjaar by Aardklop. Dit vertel die verhaal van Jeanne d’Arc en haar gevegsgenoot maarskalk Gilles de Rais. Wat het dié geskiedkundige figure uit die 15de eeu vir gehore in die 21ste eeu te sê?
Met prof. Chris van der Merwe en prof. Heilna du Plooy (gespreksleier)
Ons kan die liefde dalk nie ten volle begryp nie, maar ons kan dit ook nie opsyskuif nie. Vir talle is die liefde die wese van God, die mees fundamentele dryfveer in die handelinge van God. En vir dié wat God wil leer ken, moet ons in sy liefde bly, soos dit in Jesus aan ons bekend gemaak is. In dié boek gee Van der Merwe aan die leser leidrade om die misterie van die goddelike liefde beter te kan verstaan.
Die respektabele mnr. Hartslief
Met Chris Karsten (boekbekendstelling)
Wanneer ’n nagklubbaas die katelknaap van sy minnares laat vermoor deur ’n eksentrieke huurmoordenaar, loop hy hom vas in die vermoorde se familie, die Hartslief-clan van Brixton. Elie Hartslief is die brein; Antie Engel met haar sopkombuis en sesde sintuig die hart; neef Boela met die slaghuis die spiere; en die verfynde Moks met sy helderkleurige Mohawk-haarstyl en daggakoekies die bek. Elie is deesdae amper respektabel en mnr. Morkel van Morkel Wealth se regterhand, maar sy broer se moord noodsaak dat die Hartsliefs laer trek. Kom drink ’n glas wyn en luister na spanningsverhaalskrywer Chris Karsten, wat deesdae in Kanada woon.
Die houtbeen van St. Sergius
Met prof. Chris van der Merwe
Dié wonderlike boek met die eienaardige titel is ’n bundel opstelle van prof. Chris van der Merwe oor die Suid-Afrikaanse letterkunde. Hy het begin skryf om die beperkinge wat die akademie op kommentaar plaas, teen te gaan en dus is die boek baie toegangklik. Van der Merwe wys die Groot Afrikaanse Roman van die 90’s uit, naamlik die drieluik van Karel Schoeman en op ’n vraag van Elmari Rautenbach oor wat dié roman sou wees uit die 2000’s is sy antwoord Agaat. Kom luister na die indrukwekkende skat van kennis oor letterkunde wat ons na aan die hart lê.
Saterdag 11 Oktober
Jannie Smuts: die staatsman, die vriend, die poësieliefhebber
Met prof. Christof Heyns, adv. Willem Gravett, kol. Charles Comley en prof. Kobus du Pisani
Moenie hierdie rare geleentheid misloop nie. Die kenners, kritici en aanhangers van J.C. Smuts is almal saam op een verhoog. Vir ’n uur-en-’n-half sal hulle die gehoor vasgenael hou met inligting oor dié interessante staatsman: een van Suid-Afrika se bekendste internasionale figure, wat ook ’n groot aanhanger was van die digter Walt Whitman.
ATKV Boeke-oase – 90 min. – Gratis.
Met Errieda du Toit, Mynhardt Joubert, Tiaan Langenegger, Johnny Hamman en Tannie Poppie
Al die kokkedore onder een dak. Kom gesels oor die proses om deel te neem aan Kokkedoor, maar veral oor kosmaak en die skryf van kookboeke. Kom vier die afsluiting van die Boeke-oase se program vir 2014 met wyn en resepte wat uitgeruil word. En wat sal die gesprek wees sonder Tannie Poppie? Sy is ook daar.
ATKV Boeke-oase – 120 min. – Gratis.
Inboekeling deur Hans du Plessis
Die sideboard deur Simon Bruinders
Sprakeloos deur Tom Lanoye, Daniel Hugo
Kokkedoor 2 – Versamelresepte deur Errieda du Toit
Makietie deur Tiaan Langenegger, Mynhardt Joubert
Moord op Griekwastad: Die storie van die Steenkamp-treurspel deur Charné Kemp
Die houtbeen van St Sergius: Opstelle oor Afrikaanse romans deur Chris van der Merwe
’n Man van min belang deur Chris Karsten
Donkerland deur Deon Opperman
Die staat teen Anna Bruwer deur Anchien Troskie
A History of South Africa: From Past to Present deur Fransjohan Pretorius
Kry my by die gewone plek aguur deur Loftus Marais
Stippellyn deur Erika Murray-Theron
Dubbelspel deur Wilna Adriaanse
Cats: Afrikaans, Biography, Drama, Events, Fiction, Food, Lifestyle, Non-fiction, Poetry, South Africa
Tags: 'n Drama, A History of South Africa, Aardklop, Aardklop 2014, Afrikaans, Afrikaanse Letterkunde, Afrikaner-trilogie, Anchien Troskie, Anglo-Boereoorlog, ATKV Boeke-oase, ATKV Prys vir Dramateks, Biography, Boeke-oase, Books LIVE, Charné Kemp, Chris Karsten, Chris van der Merwe, Christel Steenkamp, Clover Aardklop, Clover Aardklop 2014, Dagbreek, Danie Marais, Daniel Hugo, Deon Opperman, Deon Steenkamp, Die houtbeen van St Sergius, Die Pad Byster, Die Sideboard, Die staat teen Anna Bruwer, Die storie van die Steenkamp-treurspel, Digbundel, Digkuns, Dominique Botha, Donkerland, Drama, Dubbelspel, Eerste Wereldoorlog, English, Erika Murray Theron, Errieda du Toit, Events, Feesprogram, Fiction, Fiksie, Fisionomie, Fisionomie in 'n neutedop, Fisionoom, Food, François Smith, Fransjohan Pretorius, From Past to Present, Gedigte, Geskiedenis, Grensoorlog, Hans Du Plessis, History, Hol, Human & Rousseau, Ilse Salzwedel, Inboekeling, Inboekelinge, Kamphoer, Kokkedoor, Kokkedoor 2 - Versamelresepte, Kry my by die gewone plek aguur, Kwela, kykNET, KykNet Televisiereeks, LAPA Uitgewers, Leefstyl, Legkaart van jou gesig, Lifestyle, Loftus Marais, Makietie, Marthella Steenkamp, Marthie Maré, Moord, Moord op Griekwastad, Moordsaak, Mynhardt Joubert, Naledi, News, Nicola Hanekom, Non-fiction, Onderhoude, Oorsee, Opstelle, Opstelle oor Afrikaanse romans, Oscar Pistorius, Penguin, Poesie, Poetry, Protea, Reeva Steenkamp, resepte, Roman, Sielkundige Riller, Simon Bruinders, Slawerny, Smokkelary, Solank Verlange Die Sweep Swaai, South Africa, Sprakeloos, Stippellyn, Sun Media, Tafelberg, Tertius Kapp, Tiaan Langenegger, Tom Lanoye, Trippie, Umuzi, Valsrivier, Van sprokie tot tragedie in die kollig, Verhoogstuk, Verhoor, Video, Wilna Adriaanse, YouTube, ’n Man van min belang
« Ivan Vladislavić and Felicitas Hoppe to Discuss the Art of Writing at the Goethe-Institut
Fiction Friday: Excerpt from Phaswane Mpe’s Twenty in 20 Short Story “Brooding Clouds” »
September 12th, 2014 @08:23 #
Die ATKV Boeke-oase se program by vanjaar se Clover Aardklop Nasionale
Kunstefees in Potchefstroom is oudergewoonte propvol opwindende
boekbekendstellings, boekgesprekke, teatergesprekke en voorlesings.
Geleë in Hoffmanstraat (oorkant Die Bult) is dit ’n ware oase met Graffiti se reuse-
boekwinkel, Jan se tweedehandse boeke, ’n lekker koffiewinkel en die lokaal waar
alles plaasvind gerieflik bymekaar. Alle gesprekke/geleenthede wat by die Boeke-
oase aangebied word, is gratis.
Daar word vier teatergesprekke deur die loop van die week aangebied waar die
geselskappe oor die produksies gesels en vrae beantwoord, onderskeidelik die
komiese Afrikaanse opera Poskantoor (7 Okt. – 11:00); die nuwe vertaling en
verwerking van Anton Tsjechof se Die seemeeu (8 Okt. – 14:00); die omstrede
Dogma, wat verskeie pryse by die Absa KKNK gewen het (9 Okt. – 11:00); en die
epiese, historiese drama Bloed & Rose: Die lied van Jeanne en Gilles (10 Okt. –
In Die Griekwastad-seun, Oscar Pistorius... soos bekendes in ons huise gesels
Charné Kemp en Ilse Salzwedel oor hul onderskeie boeke Moord op Griekwastad
– Die storie van die Steenkamp-treurspel en Van sprokie tot tragedie in die kollig (7
Okt. – 13:00); terwyl Marthie Maré in Wat verklap jou gesig van jou persoonlikheid?
vertel wat presies fisionomie is. (7 Okt. – 15:00)
Die gewilde en ervare skrywers Wilna Adriaanse, Erika Murray-Theron en Anchien
Troskie gesels so saam-saam oor hul onderskeie boeke Dubbelspel, Stippellyn en
Vermis op Allesverloren. (8 Okt. – 10:30)
Feesgangers gaan die seldsame geleentheid hê om die Belgiese skrywer en
dramaturg Tom Lanoye en Daniel Hugo vir die eerste keer ná die verskyning
van Sprakeloos op dieselfde verhoog te hê. Hugo het vanjaar die Suid-
Afrikaanse Akademieprys vir vertaalde werk gekry vir sy vertaling van Lanoye se
outobiografiese roman. (8 Okt. – 12:00)
Simon Bruinders, bekende akteur van onder meer Broer Matie, Egoli en Swartwater,
is nou ook skrywer. Hy vertel van waar die storie van Die sideboard, wat in 1939
afspeel, vandaan kom en lees ook daaruit voor. (8 Okt. – 15:30)
Skrywer, navorser, akademikus en taalman Hans du Plessis beloof om die leser
opnuut mee te sleur met sy jongste historiese roman, Inboekeling, wat delf in die
geskiedenis van trekleiers wat kinders van veediewe weggevoer en as slawe
grootgemaak het. (8 Okt. – 17:30)
Een teks, talle vorms: Hartland, Donkerland en Kruispad met Kerneels Breytenbach
is ’n gesprek oor die andersoortige en uitdagende pad wat geloop is om Deon
Opperman se gewilde televisiereekse tot romans te verwerk. (9 Okt. – 12:30)
Francois Smith se Kamphoer, die ware verhaal van ’n vrou wat gedurende die Anglo-
Boereoorlog verkrag, vir dood agtergelaat is en jare later weer haar verkragters
teëkom, maak opslae sedert dit uitgereik is. Tertius Kapp en Fransjohan Pretorius
praat met Smith oor dié boek wat deur resensente geloof word. (9 Okt. – 14:00)
Harry Kalmer is ’n Johannesburger in murg en been en met ’n Duisend stories
oor Johannesburg bring hy hulde aan die stad en sy mense – uitgewekenes,
terugkerendes en dié wat nog altyd daar gebly het, hul wel en wee deur die twintigste
eeu en die plekke waar hulle in hul lewens beland het. (9 Okt. – 15:30)
Die gewilde Hardop met vers en wyn is terug. Die digters wat van hul gedigte gaan
voorlees, is Danie Marais, Melt Myburgh, Dominique Botha, Daniel Hugo en Tertius
Kapp. (9 Okt. – 18:00)
In Die wonder van die goddelike liefde gee prof. Chris van der Merwe aan die leser
leidrade om die misterie van die goddelike liefde beter te kan verstaan. Prof. Hennie
van Coller gesels met hom. (10 Okt. – 12:30)
Die verhaal van die reeksmoordenaar Abel het uitgeloop en nou is Chris Karsten
terug met ’n splinternuwe spanningsverhaal, Die respektabele meneer Hartslief.
Karsten kom al die pad van Kanada af vir die bekendstelling van die boek. (10 Okt. –
Loftus Marais gesels met prof. Chris van der Merwe oor Die houtbeen van St.
Sergius, ’n bundel opstelle oor die Suid-Afrikaanse letterkunde. Diegene wat wonder
watter boeke die titel van die Groot Afrikaanse Roman verdien, moet beslis aansluit.
(10 Okt. – 15:30)
Die week se boekprogram word afgesluit met Jannie Smuts: die staatsman, die
vriend, die poësieliefhebber met prof. Christof Heyns, adv. Willem Gravett, kol.
Charles Comley en prof. Kobus du Pisani. Met kenners, kritici en aanhangers saam
op een verhoog beloof dié gesprek van ’n uur-en-’n-half om die gehoor vasgenael te
hou. Verskeie boeke oor Smuts is te koop. (11 Okt. – 10:00)
Die fees word van 7 tot 11 Oktober in Potchefstroom aangebied. Die program is
beskikbaar op die webwerf www.cloveraardklop.co.za en besprekings kan gedoen
word deur Computicket.
Vir verdere navrae kontak Chrizanda Botha by chrizanda@aardklop.co.za of 084 831